เจ้าสัว TIDLOR.!?
หุ้นบริษัท เงินติดล้อ จำกัด (มหาชน) หรือ TIDLOR เป็นหุ้นทอล์ก ออฟ เดอะ ทาวน์ ตั้งแต่ก่อนเข้าตลาดหลักทรัพย์ฯ มีกระแสพูดถึงเยอะในหลากหลายวงการ ไม่ต่างจากบริษัท ปตท. น้ำมันและการค้าปลีก จำกัด (มหาชน) หรือ OR ที่สร้างความฮือฮาปาจิงโกะมาแล้ว...
17 มิ.ย. 2564

หุ้นบริษัท เงินติดล้อ จำกัด (มหาชน) หรือ TIDLOR เป็นหุ้นทอล์ก ออฟ เดอะ ทาวน์ ตั้งแต่ก่อนเข้าตลาดหลักทรัพย์ฯ มีกระแสพูดถึงเยอะในหลากหลายวงการ ไม่ต่างจากบริษัท ปตท. น้ำมันและการค้าปลีก จำกัด (มหาชน) หรือ OR ที่สร้างความฮือฮาปาจิงโกะมาแล้ว…
ฮือฮาปาจิงโกะทั้งในเรื่องเม็ดเงินจากการระดมทุนส่วนใหญ่ที่ตกสู่ผู้ถือหุ้นใหญ่ อย่างธนาคารกรุงศรีอยุธยา จำกัด (มหาชน) หรือ BAY (ได้เงินเข้ากระเป๋าราว 9,660-10,371 ล้านบาท) และ Siam Asia Credit Access Pte. Ltd. (ได้เงินราว 14,023-15,055 ล้านบาท)
นั่นหมายความว่า การเข้าตลาดฯ ของ TIDLOR ไม่ได้สร้างมูลค่าเพิ่มให้กับบริษัทมากนัก…แต่เป็นการสร้างมูลค่าเพิ่มให้กับผู้ถือหุ้นใหญ่ซะมากกว่า…
แหม๊…น่าอิจฉาเนอะ…
โอเค…พักเรื่องนี้ไว้ก่อน
มาดูการจัดสรรหุ้น TIDLOR กันบ้าง บอกเลยว่าฮือฮาปาจิงโกะไม่แพ้กัน…แม้จำนวนหุ้นที่ได้รับการจัดสรรในแต่ละคนนั้นไม่เยอะ แต่รายชื่อที่ปรากฏนั้น ชื่อชั้นไม่ธรรมดา ระดับเจ้าสัวทั้งน้านนนน…
เริ่มกันที่ “เจ้าสัวคีรี กาญจนพาสน์” เจ้าของอาณาจักรบีทีเอส แม้ช่วงที่ผ่านมาจะมีปัญหาปวดกบาลกับรถไฟฟ้ามาหานะเธอ ทั้งสายสีเขียวที่ยังคาราคาซัง ส่วนสายสีส้มช่วงบางขุนนนท์-มีนบุรี (สุวินทวงศ์) วงเงิน 1.28 ล้านบาท ก็อีนุงตุงนัง แต่ในแง่การลงทุนต้องลุยต่อ โดย “เจ้าสัวคีรี” ได้รับการจัดสรรหุ้น TIDLOR 300,000 หุ้น
ฟาก “เจ้าสัวสารัชถ์ รัตนาวะดี” เจ้าใหญ่ในธุรกิจไฟฟ้า หรือถ้าจะบอกว่าเป็นเบอร์หนึ่งไฟฟ้าเอกชนก็คงไม่ผิดเพี้ยน ได้รับการจัดสรร 300,000 หุ้นเช่นกัน
ส่วนเจ้าสัวอีกคน เป็นเจ้าสัวในกลุ่มจิราธิวัฒน์ นั่นคือ “ปริญญ์ จิราธิวัฒน์” ที่ได้รับการจัดสรร 289,500 หุ้น
“พิชัย กัญจนาภรณ์” ชื่อนี้เห็นแว๊บแรกอาจไม่เป็นที่รู้จัก แต่ถ้าบอกว่าเขาเป็นผู้ก่อตั้งแบรนด์กางเกงยีนส์สัญชาติไทย “แม็คยีนส์” หรือบริษัท แม็คกรุ๊ป จำกัด (มหาชน) หรือ MC ในปัจจุบัน หลายคนคงรู้จักดี โดยได้รับการจัดสรรหุ้น TIDLOR 856,000 หุ้น
ส่วน “ยิ่งลักษณ์ วัชรพล” คนนี้ก็ไม่ธรรมดา เป็นผู้กุมบังเหียนสื่อสิ่งพิมพ์ยักษ์ใหญ่ “ไทยรัฐ” ได้รับการจัดสรร 350,000 หุ้น
ด้าน “วรางค์ ไชยวรรณ” ทายาทบริษัท ไทยประกันชีวิต จำกัด (มหาชน) ได้รับการจัดสรร 370,000 หุ้น
ไม่หมดเท่านี้ ยังมี “รมณี บุญดีเจริญ” ทายาทตระกูล “บุญดีเจริญ” มือเก๋าของวงการพัฒนาที่ดินของเมืองไทย หรืออดีตผู้ถือหุ้นใหญ่ บริษัท แกรนด์ คาแนล แลนด์ จำกัด (มหาชน) หรือ GLAND ก็ได้รับการจัดสรร 590,000 หุ้น
รวมทั้ง “แดน ฮาร์โซโน่” ผู้บริหารระดับสูง แบงก์กรุงศรี ได้รับการจัดสรร 501,000 หุ้น
ตามมาด้วย “ภาวัส จึงทรัพย์ไพศาล” เป็นหนึ่งในนักลงทุนที่ไม่คุ้นหน้า แต่มักได้รับการจัดสรรหุ้นไอพีโอหลาย ๆ ตัว ไม่ว่าจะเป็นบริษัท ไซมิส แอสเสท จำกัด (มหาชน) หรือ SA, บริษัท ทางยกระดับดอนเมือง จำกัด (มหาชน) หรือ DMT เป็นต้น มาคราวนี้ได้รับการจัดสรรหุ้น TIDLOR 368,700 หุ้น
นอกจากนี้ ยังมี “พิชิต ธันโยดม” ผู้บริหารระดับสูง บริษัท ทรู คอร์ปอเรชั่น จำกัด (มหาชน) หรือ TRUE ได้รับการจัดสรรหุ้น 261,500 หุ้น
ดู ๆ ไปแล้ว TIDLOR เป็นหุ้นอีกตัวที่เป็นแหล่งรวมเจ้าสัวและเหล่าคนมีชื่อไว้เพียบเลยนะเนี่ย..!!
ก็ไม่รู้ว่าบรรดาเจ้าสัว และคนดังเหล่านี้ ยัง TIDLOR กันอยู่หรือเปล่า..?
หรือเผ่นแน่บกันไปหมดแล้ว…ก็ไม่รู้สินะ
…อิ อิ อิ…